ZIGA พุ่ง 27% ถลำลึกเข้าเขตซื้อ “ตลท.” เตือนระวังเทรดหุ้น “ขุดบิทคอยน์”
ZIGA ทะยานต่อ 27% ถลำลึกเข้าเขตซื้อ “ตลท.” เตือนระวังการซื้อขายหุ้นที่เกี่ยวข้องกับการทำเหมืองขุดบิทคอยน์ หลังจากราคาปรับตัวขึ้นอย่างร้อนแรง
15 ก.พ. 2565

ผู้สื่อข่าวรายงานว่าวันนี้ (15 ก.พ. 2565) ราคาหุ้นบริษัท ซิก้า อินโนเวชั่น จำกัด (มหาชน) หรือ ZIGA ณ เวลา 10:36 น. อยู่ที่ระดับ 15.10 บาท เพิ่มขึ้น 3.20 บาท หรือ 26.89% โดยทำจุดสูงสุดที่ 15.40 บาท และทำจุดต่ำสุดที่ 14.10 บาท ด้วยมูลค่าการซื้อขาย 946.63 ล้านบาท โดยทะยานต่อเนื่องจากเมื่อวานนี้ (14 ก.พ. 2565)

สำหรับวานนี้ (14 ก.พ. 2565) ตลาดหลักทรัพย์แห่งประเทศไทย (ตลท.) ออกมาเตือนการซื้อขายหุ้นที่เกี่ยวข้องกับการทำเหมืองขุดบิทคอยน์ หลังจากราคาปรับตัวขึ้นอย่างร้อนแรง โดยเฉพาะ ZIGA, UPA, ECF
โดยตลท.ระบุว่า ในสัปดาห์ที่ผ่านมาพบหุ้นที่ลงทุนในธุรกิจขุดเหมืองเงินดิจิทัล (Cryptocurrency Mining) มีสภาพการซื้อขายในลักษณะเก็งกำไรสูง โดยราคา มูลค่าการซื้อขาย และอัตราการหมุนเวียนเปลี่ยนมือ (%Turnover ratio) ปรับตัวเพิ่มขึ้นอย่างมากและต่อเนื่อง ตัวอย่างเช่น หุ้น ZIGA ราคาเพิ่มขึ้น 89% ด้วยมูลค่าซื้อขายเฉลี่ย 1,970 ล้านบาท/วัน %Daily Average Turnover Ratio อยู่ที่ 44%
ส่วนหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS ราคาเพิ่มขึ้น 27% ด้วยมูลค่าซื้อขายเฉลี่ย 363 ล้านบาท/วัน ซึ่งเมื่อวันที่ 11 ก.พ. 2565 สำนักงานคณะกรรมการกำกับ หลักทรัพย์และตลาดหลักทรัพย์ (ก.ล.ต.) ได้ออกข่าวเตือนผู้ถือหุ้น JTS ให้ไปใช้สิทธิออกเสียงกรณีเข้าลงทุนในธุรกิจเหมืองขุดบิทคอยน์ โดยที่ปรึกษาทางการเงินอิสระเห็นว่า โครงการลงทุนดังกล่าวมีความเสี่ยงสำคัญที่บริษัทไม่สามารถควบคุมได้
อนึ่งเช้าวานนี้ ตลท.ยังคงพบการเปลี่ยนแปลงที่สูงขึ้นของราคา มูลค่าการซื้อขายในหุ้นอีกหลายตัวที่เกี่ยวข้องกับการลงทุนในธุรกิจขุดเหมืองเงินดิจิทัล (Cryptocurrency Mining) ได้แก่ ZIGA (ราคาขึ้นไปที่ Ceiling และไม่มีเหลือคำเสนอขาย (offer) ที่ตั้งรอ มูลค่าซื้อขาย 1,850 ล้านบาท), หุ้น บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA (ราคาเพิ่มขึ้น 23.91% มูลค่าซื้อขาย 1,064 ล้านบาท)
อีกทั้งหุ้นบริษัท อีสต์โคสท์เฟอร์นิเทค จำกัด (มหาชน) หรือ ECF (ราคาเพิ่มขึ้น 20.00% มูลค่าซื้อขาย 783 ล้านบาท) และ หุ้นบริษัท เอเจ แอดวานซ์ เทคโนโลยี จำกัด (มหาชน) หรือ AJA (ราคาเพิ่มขึ้น 12.90% มูลค่าซื้อขาย 487 ล้านบาท) เป็นต้น ในขณะที่ SET และ mai Index ปรับตัวลดลง 0.77% และ 0.94% ตามลำดับ
อย่างไรก็ดีทางตลท.จึงขอเตือนผู้ลงทุนให้ระมัดระวังการซื้อขาย โดยขอให้ศึกษาข้อเท็จจริง และความเสี่ยงต่างๆ เกี่ยวกับการลงทุนในธุรกิจขุดเหมืองเงินดิจิทัล (Cryptocurrency Mining) ให้ครบถ้วนก่อนตัดสินใจซื้อขาย นอกจากนี้ขอให้บริษัทสมาชิกทุกรายกำกับดูแลการซื้อขายและการดำเนินการต่างๆ ที่เกี่ยวข้องอย่างใกล้ชิดและเคร่งครัดเพื่อป้องกันภาวะการเก็งกำไรเกินควร และการส่งคำสั่งซื้อขายที่อาจไม่เหมาะสม หรือไม่เป็นไปตาม พ.ร.บ. หลักทรัพย์และตลาดหลักทรัพย์